རྡོ་དོན་ཡང་སྙིང་མི་ཞིག་ཡིན་ཕྱིན་ཆད་དེ་ལ་རང་བཞིན་གྱིས་སྡུག་བསྔལ་མང་པོ་ཞིག་ཡོང་གི་ཡོད་པ་དང༌།སྡུག་བསྔལ་དེ་དང་འབྲེལ་བའི་བསམ་བློ་གཏོང་ཕྱོགས་ཀྱི་ཐབས་ཤེས་ཤིག་ཡོད་ན་ཤིན་ཏུ་ཡག་པོ་རེད།འདིས་ང་ཚོར་ཕན་པ་རེད།ཤར་ནུབ་མི་སུ་དང་སུ་ཡིན་ཀྱང་རུང༌།ཤ་མདོག་ཚོས་གཞི་ལའང་ཁྱད་པར་མེད།སྤྱི་ཚོགས་གནས་ཚུལ་ལའང་ཁྱད་པར་མེད།གང་ལྟར་ཡང་སྙིང་མི་ཞིག་ཡིན་ཕྱིན་ཆད་དེ་ལ་རང་ཆས་སུ་འབྲེལ་བའི་སྡུག་བསྔལ་མང་པོ་ཡོང་གི་ཡོད།དེ་ལ་ཕན་པ་ཞིག་ཡོད་ན་ང་ཚོ་བོད་པ་གཅིག་པུའི་དོན་ཙམ་མིན་པར།འཛམ་བུ་གླིང་གི་མི་ཚང་མའི་དོན་དུ་ཕན་པ་རེད།ཤེས་རིག་ལ་ཆ་གཉིས་སུ་དབྱེ་ན།འདི་འདྲའི་རིགས་ཀྱི་ཆ་ལྟ་བུ་ཞིག་མེད་དམ་བསམ་གྱི་འདུགའདི་ལ་དགོངས་པ་བཞེས་དགོས་ཀྱི་འདུགདཔེར་ན།ང་ལ་ཆ་བཞག་ན།དེ་འདྲའི་གནས་ཚུལ་བསམ་བློར་འཁོར་ན་ཡང་འདང་གི་མི་འདུགདེ་སྐོར་ལ་བསམ་བློ་གཏོང་དགོས་པ་ཞིག་དང༌།དོ་སྣང་བྱེད་དགོས་པ་ཞིག་ནི་ཤེས་ཀྱི་འདུགཡིན་ན་ཡང།བྱེད་ཕྱོགས་གང་འདྲ་ཞིག་བྱེད་དགོས་པ་དང༌།ཐབས་ཤེས་གང་འདྲ་ཞིག་སྤྲོད་དགོས་ཀྱི་ཡོད་མེད་མི་གཅིག་གི་ནུས་པས་འདང་ཐབས་མེད།འདི་མུར་ལྷོད་ཡངས་བྱས་ནས་ལུས་པ་ཡིན་ན་ལས་དོན་འདི་ཚོའི་གྲས་ཁང་པ་ཞིག་པ་ལྟ་བུའི་ཛ་དྲག་གི་གནས་ཚུལ་གང་ཡང་མེད་པ་ལྟ་བུར་སྣང་ཡང༌།དེའི་ཉམས་ཆག་དང་འཐུས་ཤོར་འགྲོ་ལུགས་འདི་ཉིན་རེ་ཉིན་རེ་བཞིན་ཤོག་བུ་སྣུམ་ཐིག་ལྟ་བུར་ཕྱིན་ནས་ལོ་མང་པོ་ཞིག་དང༌།གཅིག་བྱས་ན།མི་ཐོག་གཅིག་གཉིས་ཤིག་ཕྱིན་པའི་མཇུག་ལ་མངོན་གསལ་དོད་པོའི་ཉམས་ཆག་ཕྱིན་པ་དང༌།འཐུས་ཤོར་ཕྱིན་པ་ཞིག་གཞི་ནས་མཐོང་གི་རེད།དེ་དུས་འཕྱིས་ཚར་བ་རེད།དེ་འདྲ་ཡིན་སྟབས་ཤེས་རིག་གི་སྐོར་འདི་ཧ་ཅང་གི་ཛ་དྲག་པོ་ཞིག་དང༌།གལ་ཆེ་དོན་ཆེ་ཡིན་པའང་ཤེས།བྱེད་ཕྱོགས་གང་འདྲ་ཞིག་བྱེད་དགོས་མིན་ཚོད་ཀྱང་མི་ཐིག་པའི་སྐབས་འདིར་བློ་སྦུག་སྲུབ་དོག་དྲགས་ནས་སྐད་ཆ་བཤད་ནའང་མི་འགྲིགས།སོ་སོའི་ལམ་ལུགས་དང༌།སོ་སོའི་འགྲོ་སྟངས་དེ་རྣམས་ཡག་པོ་འབའ་ཞིག་ཡོད་ཟེར་ན་རྒྱ་མིའི་སྐད་ཆའི་ཤོད་སྟངས་ལྟར་དོན་ཕན་ཡོང་རྒྱུ་ནམ་ཡང་མེད།